text: Sydbank lægger navn til Sønderjyskes stadion
  08 december 2013 kl. 07.23
  Sønderjyske og Sydbank har indgået en femårig aftale om navnerettighederne på hjemmebanen i Haderslev. Sønderjyskes stadion kommer fremover til at hedde Sydbank Park.
  - Sønderjyderne og Sønderjyske har fået en tidlig julegave i form af den nye aftale med Sydbank. Det er en vigtig og også historisk aftale, hvor Sydbank bliver en særdeles markant medspiller i Sønderjyske fodbold med navnerettighederne til det nye fodboldstadion i de kommende fem år, fastslår Klaus B. Rasmussen, administrerende direktør i Sønderjyske i en pressemeddelelse.
  I Sydbank glæder man sig også over aftalen, som er en udvidelse af det eksisterende samarbejde.
  - Det nye stadion bliver en fælles ramme for hele Sønderjylland, og det glæder vi os til at være en del af, fortæller Henning Danielsen Dam, områdedirektør i Sydbank.
  Sønderjyske er i øjeblikket ved at opføre en ny vest-tribune i Haderslev. Den nye tribune forventes indviet til foråret, hvilket betyder, at der fremover vil være plads til 10.000 tilskuere på Sydbank Park.
  Se flere billeder i galleriet ovenfor.
  